ΑΠΟΦΑΣΗ ΤΟΥ ΣΥΜΒΟΥΛΙΟΥ της 11ης Μαΐου 1992 περί θεσπίσεως κοινού προθέματος πρόσβασης στο διεθνές τηλεφωνικό δίκτυο στην Κοινότητα (92/264/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α, την πρόταση της Επιτροπής (1), Σε συνεργασία με το Ευρωπαϊκό Κοινοβούλιο (2), Έχοντας υπόψη τη γνώμη της Οικονομικής και Κοινωνικής Επιτροπής (3), Εκτιμώντας: ότι η τηλεφωνία αποτελεί το σημαντικότερο τηλεπικοινωνιακό μέσο στην Κοινότητα και ότι η ευκολία πρόσβασης στις διεθνείς υπηρεσίες είναι ζωτικής σημασίας για τους ευρωπαίους πολίτες και τις ευρωπαϊκές επιχειρήσεις- ότι το πρόθεμα πρόσβασης στις διεθνείς υπηρεσίες τηλεφωνίας διαφέρει σήμερα στα διάφορα κράτη μέλη- ότι η κατάσταση αυτή περιπλέκει άνευ λόγου τη χρησιμοποίηση των εν λόγω υπηρεσιών για επαγγελματικούς ή ιδιωτικούς λόγους από τους πολίτες που ταξιδεύουν στα κράτη μέλη- ότι η πρόσβαση στις τηλεφωνικές υπηρεσίες ρυθμίζεται σε όλα τα κράτη μέλη από νομικές, κανονιστικές ή διοικητικές διατάξεις- ότι πρέπει να αποφεύγεται η επέκταση αποκλίσεων όσον αφορά την πρόσβαση στο διεθνές δίκτυο εξαιτίας της ανομοιότητας των αντίστοιχων προθεμάτων- ότι, ως εκ τούτου, η εναρμόνιση των προθεμάτων πρόσβασης στο διεθνές τηλεφωνικό δίκτυο στην Κοινότητα είναι δυνατόν να προωθήσει την εγκαθίδρυση και τη λειτουργία της εσωτερικής αγοράς- ότι η ευρωπαϊκή διάσκεψη των οργανισμών ταχυδρομείων και τηλεπικοινωνιών (CEPT) έχει ήδη προτείνει, στη σύσταση T/SF1 του 1976, τη χρήση του αριθμού 00 ως κοινού προθέματος πρόσβασης στο διεθνές τηλεφωνικό δίκτυο- ότι με την εν λόγω σύσταση έχουν συμμορφωθεί μόνον έξι κράτη μέλη- ότι όλα τα κράτη μέλη είναι σε θέση να οργανώσουν τη χρησιμοποίηση του προθέματος 00- ότι ορισμένα κράτη μέλη έχουν ήδη εισάγει τον αριθμό 00 ως πρόθεμα πρόσβασης στο διεθνές τηλεφωνικό δίκτυο ή μπορούν να το πράξουν μέχρι το τέλος του 1992- ότι η εισαγωγή του εν λόγω προθέματος ενδέχεται να δημιουργήσει σοβαρές δυσχέρειες σε άλλα κράτη μέλη τα οποία είναι υποχρεωμένα να επιφέρουν μη προβλεπόμενες αλλαγές ή να μεταθέσουν σε προγενέστερη ημερομηνία τα σχέδια τα οποία εκτελούνται σήμερα- ότι πρέπει, ως εκ τούτου, να προβλεφθεί κάποια ευελιξία στο πρόγραμμα ώστε να μπορέσουν τα κράτη μέλη αυτά να προβούν στις αναγκαίες προσαρμογές- ότι το πρόθεμα 00 μπορεί, ωστόσο, να θεσπισθεί μέχρι το 1998 ακόμη και στα κράτη μέλη όπου υπάρχουν δυσκολίες- ότι τα κράτη μέλη αυτά θα πρέπει, πάντως, να καταβάλλουν κάθε προσπάθεια ώστε να εισάγουν τον κώδικα 00 σε μια ημερομηνία η οποία να προσεγγίζει όσο το δυνατόν περισσότερο το 1992- ότι είναι δυνατόν να θεσπισθούν ή να εξακολουθήσουν να ισχύουν ιδιαίτερες διατάξεις για τις συνδιαλέξεις μεταξύ γειτονικών περιοχών οι οποίες βρίσκονται εκατέρωθεν της συνοριακής γραμμής μεταξύ κρατών μελών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα κράτη μέλη μεριμνούν προκειμένου να εισάγουν τον αριθμό 00 στα δημόσια τηλεφωνικά δίκτυα ως ενιαίο πρόθεμα πρόσβασης στις διεθνείς τηλεφωνικές υπηρεσίες. Άρθρο 2 Εκτός της προβλεπόμενης στο άρθρο 3 περίπτωσης, το ενιαίο πρόθεμα πρόσβασης στις διεθνείς τηλεφωνικές υπηρεσίες πρέπει να θεσπιστεί το αργότερο στις 31 Δεκεμβρίου 1992. Άρθρο 3 Σε περίπτωση κατά την οποία σε κράτος μέλος ένας οργανισμός τηλεπικοινωνιών αντιμετωπίζει ιδιαίτερες τεχνικές, δημοσιονομικές ή οργανωτικές δυσχέρειες, όσον αφορά την εισαγωγή του ενιαίου προθέματος πρόσβασης στις διεθνείς τηλεφωνικές υπηρεσίες μέχρι την ημερομηνία που προβλέπεται στο άρθρο 2, το εν λόγω κράτος μέλος ενημερώνει σχετικά την Επιτροπή. Το εν λόγω κράτος μέλος ανακοινώνει στην Επιτροπή, εντός τριών μηνών από την κοινοποίηση της παρούσας απόφασης, μαζί με τις προσήκουσες επεξεγήσεις και αιτιολογίες, νέα ημερομηνία για τη θέσπιση του ενιαίου προθέματος στις διεθνείς τηλεφωνικές υπηρεσίες, η οποία όμως δεν πρέπει, σε καμία περίπτωση να είναι μεταγενέστερη της 31ης Δεκεμβρίου 1998. Άρθρο 4 1. Επιτρέπεται η θέσπιση ή η διατήρηση ειδικών διατάξεων για τις συνδιαλέξεις μεταξύ γειτονικών περιοχών που βρίσκονται εκατέρωθεν της συνοριακής γραμμής μεταξύ κρατών μελών. 2. Οι συνδρομητές στις εν λόγω περιοχές πρέπει να ενημερώνονται πλήρως ως προς τις διατάξεις της παραγράφου 1. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 11 Μαΐου 1992.

[Source: multi_eurlex | Tokens: 3854]